P R A V I L N I K

O EKIPNIM NATJECANJIMA ZA DJECU DO 10 g.

ZAGREBAČKOG TENISKOG SAVEZA

**I KATEGORIJA EKIPNIH NATJECANJA**

Zagrebački teniski savez provodi ekipno natjecanje za djecu do 10 godina.

**II PROVEDBA NATJECANJA**

Za provedbu ekipnog natjecanja Grada Zagreba, Zagrebački teniski savez putem svojeg Ureda određuje Voditelja ovog natjecanja.

Domaćina natjecanja utvrđuje Ured Zagrebačkog teniskog saveza putem prijava zainteresiranih organizatora.

Voditelj natjecanja u skladu s ovim Pravilnikom, rješava žalbe u prvom stupnju.

**III SUDIONICI NATJECANJA**

Pravo prijave na ekipno natjecanje ZTS-a za djecu do 10 godina imaju svi registrirani klubovi u Zagrebačkom teniskom savezu uz uvjet da pravovremeno dostave pismenu prijavu.

Prijavu treba ispuniti elektronski najkasnije do roka određenog raspisom Voditelja natjecanja.

Prijava treba sadržavati:

* Ime ekipe,
* imena i prezimena igrača,
* datume rođenja igrača,
* rang na važećoj rang listi ZTS-a,
* datume liječničkih pregleda igrača
* ime, telefon i email od voditelja ekipe,
* ime, telefon i email od zamjenika voditelja ekipe,

Svaka ekipa sastoji se od NAJMANJE dva dječaka i dvije djevojčice, od kojih najmanje dva dječaka i jedna djevojčica ili jedan dječak i dvije djevojčice moraju imati nastup na pojedinačnim natjecanjima ZTS-a. Klub može popuniti ekipu iz polaznika svoje teniske škole koji još nemaju nastup na pojedinačnim natjecanjima ZTS-a. U sustavu ekipnog natjecanja do 10 godina ne može nastupati posuđeni igrač iz drugog kluba.

Najveći broj igrača u ekipi je 12.

Ekipa može nastupiti sa 3 igrača (na prijavi moraju biti minimalno 2 dječaka i dvije djevojčice).

Pravo nastupa imaju natjecatelji koji u tekućoj godini navršavaju najviše 10 godina, te prilikom osobne prijave imaju važeću liječničku potvrdu.

Najveći broj sudionika u ekipnom natjecanju je 16 ekipa.

Jakost ekipe računa se zbrajanjem ranga dva najbolje plasirana dječaka i dvije najbolje plasirane djevojčice na dan prijava ekipa (manji zbroj daje viši rang).

Pravo nastupa na ekipnom natjecanju ima 14 klubova prema jakosti te još 2 najbolje ekipe po jakosti. U prvih 14 klubova prema jakosti može biti samo jedna ekipa iz svakog kluba.

**IV SUSTAV NATJECANJA**

Ekipno natjecanje igra se u dva dana. Prvi dan igraju se Round Robin kvalifikacije, a drugi dan poluzavršni te završni susreti.

ROUND ROBIN kvalifikacije:

* + - minimalno 3 skupine,
    - skupine u prvoj fazi natjecanja moraju imati najmanje 3 kluba po skupini
    - Nositelji se određuju prema jakosti ekipa (na dan osobne prijave),
    - Nositelji se stavljaju na prva mjesta u skupinama
    - Slijedeći nositelji se, ovisno o veličini skupine (tri ili četiri kluba), ždrijebom postavljaju na treća, odnosno četvrta mjesta u skupinama,
    - Ostale ekipe ždrijebaju se na preostala mjesta u skupinama.

ZAVRŠNICA:

* + - Prvo plasirani iz kvalifikacija igraju polu završnicu i završnicu Zlatne skupine,
    - Drugo plasirani iz kvalifikacija igraju polu završnicu i završnicu Srebrne skupine,
    - Treće plasirani iz kvalifikacija igraju polu završnicu i završnicu Brončane skupine,
    - Četvrto plasirani iz kvalifikacija igraju polu završnicu i završnicu Zelene skupine,
    - Prvi nositelji skupina postavljaju se na poziciju 1 a nositelji broj dva na poziciju 4,
    - Ekipe za poziciju 3 i 4 određuju se ždrijebom.

SUSRETI:

* + - Svaki susret sastoji se od četiri pojedinačna susreta i dva susreta parova (dva susreta dječaka i dva susreta djevojčica, jedan susret parova za dječake i jedan susret parova za djevojčice).
    - Najbolje rangirani igrači igraju međusobno.
    - U slučaju da je nakon pojedinačnih susreta i susreta parova rezultat neodlučan, pobjednika odlučuje susret mješovitih parova koji se igra kao Match Tie Break do 10 poena (dva poena razlike).
    - Susreti se igraju na teniskom igralištu normalnih dimenzija.
    - Svi susreti tijekom RR kvalifikacija igraju se na jedan osvojeni set do 4, a pri rezultatu 3:3 igra se „Tie break“ do 7 osvojenih poena (dva poena razlike).
    - U Zlatnoj i Srebrnoj skupini svi pojedinačni susreti se igraju na dva dobivena „Tie break“ seta do 4, a pri rezultatu 3:3 igra se Tie Break do 7 osvojenih poena (dva poena razlike). Kod rezultata 1:1 igra se Match Tie Break do 10 osvojenih poena (dva poena razlike). Oba susreta parova (parovi za dječake i parovi za djevojčice) igraju se na jedan set do 4, a pri rezultatu 3:3, igra se Tie Break do 7 osvojenih poena (dva poena razlike).
    - U Brončanoj i Zelenoj skupini svi pojedinaćni susreti i susreti parova igraju se na jedan dobiveni Tie break set do 4, a pri rezultatu 3:3 igra se Tie Break do 7 osvojenih poena (dva poena razlike).

**V RASPORED NATJECANJA**

Raspored odigravanja susreta suglasno utvrđuju organizator, vrhovni sudac i voditelj ekipnog natjecanja.

**VI ORGANIZATOR**

Organizator mora biti član ZTS-a te osigurati 8 zemljanih igrališta. Treba imati odgovarajuće prostorije, WC, svlačionice te prostor za igrače i posjetitelje. Također treba organizirati i sudačku službu (vrhovnog suca i najmanje dva pomoćnika).

Pravilnik za ZTS sastavila

Stručna komisija ZTS-a

Nadopunjen 12/2021. godine